Document ID: 32011D0829

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Δεκεμβρίου 2011
για τροποποίηση της απόφασης 2006/771/ΕΚ σχετικά με την εναρμόνιση της χρήσης ραδιοφάσματος από συσκευές μικρής εμβέλειας [κοινοποιηθείσα υπό τον αριθμό
[κοινοποιηθείσα υπό τον αριθμό Ε(2011) 9030]
(Κείμενο που παρουσιάζει ενδιαφέρον για τον ΕΟΧ)
(2011/829/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση για το ραδιοφάσμα) (1), και ιδίως το άρθρο 4 παράγραφος 3,
Εκτιμώντας τα ακόλουθα:
(1)
Με την απόφαση αριθ. 2006/771/ΕΚ (2) της Επιτροπής εναρμονίζονται οι τεχνικοί όροι για τη χρήση συσκευών μικρής εμβέλειας, περιλαμβανομένων εφαρμογών όπως συναγερμοί, εξοπλισμός τοπικής επικοινωνίας, άνοιγμα πόρτας, ιατρικά εμφυτεύματα και ευφυή συστήματα μεταφορών. Οι συσκευές μικρής εμβέλειας είναι κατά κανόνα προϊόντα μαζικής κατανάλωσης και/ή φορητά, τα οποία εύκολα μπορούν να μεταφερθούν και να χρησιμοποιηθούν εκτός συνόρων· κατά συνέπεια, οι διαφορές στους όρους πρόσβασης στο ραδιοφάσμα παρεμποδίζουν την ελεύθερη διακίνησή τους, αυξάνουν το κόστος παραγωγής τους και προκαλούν κινδύνους βλαβερών παρεμβολών με άλλες εφαρμογές και υπηρεσίες ραδιοφάσματος.
(2)
Ωστόσο, λόγω των ραγδαίων τεχνολογικών εξελίξεων και των κοινωνικών αιτημάτων, μπορεί να εμφανιστούν νέες εφαρμογές σε συσκευές μικρής εμβέλειας. Προς τούτο απαιτείται τακτική επικαιροποίηση των όρων εναρμόνισης του ραδιοφάσματος.
(3)
Στις 5 Ιουλίου 2006 η Επιτροπή απηύθυνε προς την Ευρωπαϊκή Διάσκεψη Διοικήσεων Ταχυδρομείων και Τηλεπικοινωνιών (CEPT) μόνιμη εντολή, σύμφωνα με τις διατάξεις του άρθρου 4 παράγραφος 2 της απόφασης αριθ. 676/2002/ΕΚ, με αντικείμενο την επικαιροποίηση του παραρτήματος της απόφασης 2006/771/ΕΚ, σε απόκριση στις τεχνολογικές εξελίξεις και τις εξελίξεις της αγοράς στο πεδίο των συσκευών μικρής εμβέλειας.
(4)
Οι αποφάσεις της Επιτροπής 2008/432/ΕΚ (3), 2009/381/ΕΚ (4) και 2010/368/ΕΚ (5) έχουν ήδη τροποποιήσει τους εναρμονισμένους τεχνικούς όρους για συσκευές μικρής εμβέλειας, που περιλαμβάνονται στην απόφαση αριθ. 2006/771/ΕΚ, αντικαθιστώντας το παράρτημά της.
(5)
Στην έκθεσή της του Μαρτίου 2011 (6), την οποία υπέβαλε ανταποκρινόμενη στην παραπάνω εντολή, η CEPT εισηγήθηκε στην Επιτροπή να προβεί σε τροποποίηση ορισμένων τεχνικών παραμέτρων του παραρτήματος της απόφασης αριθ. 2006/771/ΕΚ.
(6)
Επομένως, το παράρτημα της απόφασης 2006/771/ΕΚ πρέπει να τροποποιηθεί αναλόγως.
(7)
Ο τεχνικός εξοπλισμός που λειτουργεί με βάση τους όρους της παρούσας απόφασης πρέπει επίσης να συμμορφώνεται με την οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με τον ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (7) προκειμένου το ραδιοφάσμα να χρησιμοποιείται αποτελεσματικά ώστε να αποφεύγονται βλαβερές παρεμβολές. Η σχετική συμμόρφωση αποδεικνύεται είτε με την τήρηση εναρμονισμένων προτύπων είτε με την εφαρμογή εναλλακτικών διαδικασιών εκτίμησής της.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ραδιοφάσματος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2006/771/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 8 Δεκεμβρίου 2011.

Labels: 12
7